Der er stadig synlige tegn på, at den store røde, bygning syd for Sæby indtil 2009 husede Volstrup Skole, men ombygning er i fuld gang, efter at en gruppe erhvervsmænd har taget over og er ved at indrette en businesspark i den gamle skole. - Vi prøver på at bibeholde så mange af rammerne, som muligt, og så at flytte gangene ind i midten, så vi får plads til kontorer til begge sider, fortæller Ole Madsen, som er næstformand og driftsleder ved Business Park Sæby Syd, om ombygning fra skole til erhvervspark. Det er halvandet år siden, istandsættelsen af skolen begyndte. Indtil videre er 12 virksomheder rykket ind i businessparken. - Det har ikke været sådan, at det hele kom af sig selv. Der skulle lægges masser af kræfter i det også for at få folk til at komme hertil, siger Ole Madsen. Skole blev til garnlager med mere I Tversted er der også igen stor trafik til byens tidligere skole. Tversted Skole lukkede i 2015, men umiddelbart derefter overtog den lokale strikdesigner Marianne Isager og hendes mand Nels Gaardahl skolebygningen. - Vi købte i første omgang skolen, fordi vi manglede lagerplads, siger Nels Gaardahl. Hjørring Kommune har med 12 skolelukninger siden 2011 sat dansk rekord i at lukke skoler. I Tversted var de kede af at miste byens skole og frygtede, hvad det ville komme til at betyde for lokalsamfundet. - På det tidspunkt, hvor vi overtog skolen, var der en meget negativ stemning, men da folk så hørte, at Marianne overtog skolen, begyndte det egentlig at vende, siger Nels Gaardahl. Tversted Skole er med tiden blevet meget mere end et garnlager. Kunsthåndværkere fra hele verden gæster skolen for at vise deres kunst frem og lære nye teknikker. Der er blevet indrettet udstillings-, arbejds- og kursusfaciliteter i skolebygningerne. I disse måneder er en gruppe svenske højskoleelever for eksempel indlogeret på skolen for at fordybe sig i deres performancekunst. Håber på at bygge til Volstrup Skole bliver omdannet til erhvervspark i etaper. De virksomheder, der har lejet sig ind i Business Park Sæby Syd, er glade for de rammer, de har fået i den gamle skole. - Jeg startede hjemme i min garage, og der blev pladsen for trang, så jeg var ude at kigge efter noget lagerplads. Jeg kiggede hernede og så foreslog Ole, at han også kunne lave et værksted til mig, siger Kenneth Sørensen, som er indehaver af virksomheden Smartfetch.dk. - Vi er rigtig glade for at have nogle kollegaer, som vi kan spise madpakken med, siger Bent Olsen fra lydfirmaet BeKent, som også har fået kontor i Business Park Sæby Syd. Ole Madsen regner med at komme op på mellem 70 og 80 lejere i businessparken i Sæby. Hvis der på et tidspunkt ikke er mere plads på den gamle skole, er det planen, at der kan bygges til på den store grund omkring skolen. Ole Madsen er dog glad for, at man ikke bare rev Volstrup Skole ned og opførte businessparken på grunden. - Det er nogle gode og stærke gamle bygninger. Jeg var ikke klar til at vælte dem og bygge noget nyt her. Jeg var klar til at bruge det, vi havde, siger han.

Referat:
Siden kommunalreformen i 2007 er 56 nordjyske folkeskoler lukket. Der drives eksempelvis ikke længere skole på Volstrup Skole ved Sæby og på Tversted Skole. Begge steder har iværksættere overtaget bygningerne, hvor der igen er liv.